Латин графикэм техыгъэу зэхэгъэуцогъэ алфавитым ыпэкIэ орфографиемрэ пунктуациемрэ яправилэ гъэуцугъэхэр тиIагъэхэп. «ТхэкIэ шапхъэхэр зэрэщымыIагъэхэм къыхэкIэу а алфавитымкIэ (араб графикэм техыгъэмкIэ. –Шъ.А.) къыдэкIыщтыгъэ литературэм орфографие щыкIэгъэ инхэр иIагъэх» (Ашхамаф, 1977: 35). Ар къызхэкIыщтыгъэр адыгабзэм играфикэ-орфографие нэшанэхэм араб алфавит хьылъэр атегъэпсыхьагъэу зэрэщымытыгъэр ыкIи лъэпкъ кадрэ-бзэшIэныгъэлэжьхэр зэрэтимыIагъэр ары. Адыгэ тхакIэр латин графикэм зытехьажь ужыр ары орфографием иIофыгъохэм язэшIохын зыфежьагъэхэр.